SKRIFTLIG FORESPØRGSEL P-1371/00

af Wolfgang Kreissl-Dörfler (Verts/ALE) til Kommissionen

(26. april 2000)

Om: Multilaterale konkurrenceregler

1. Er spørgsmålet om multilaterale konkurrenceregler blevet behandlet under de forhandlinger, som Lamy har ført med forskellige handelspartnere efter Seattle-konferencen?

2. Hvilken reaktion er Lamy stødt på under sine rejser til andre handelsnationer, når han har rejst spørgsmålet om multilaterale konkurrenceregler?

I Kommissionens udkast til EU's forhandlingsmandat under millenniumrunden kræves og plæderes der for en multilateral konkurrenceaftale som bl.a. skulle omfatte et samarbejde mellem de forskellige myndigheder, fastsættelse af grundprincipper og mindstenormer for den nationale konkurrenceret osv. mens der ikke nævnes noget om en skærpet kontrol med de multinationale selskaber.

3. Kommissionen bedes redegøre for sin holdning til den adfærdskodeks for virksomheder, som Unctad har udarbejdet (www.unchad.org/en/subsites/cpolicy/cpset.htm under Principles and Rules for Enterprises, Including Transnational Compagnies)? Anser Kommissionen en sådan adfærdskodeks for at være hensigtsmæssig såfremt den bliver bindende og vil den i givet fald være rede til at støtte den?

4. Inden for rammerne af hvilken organisation burde en sådan international konkurrenceret og/eller konkurrenceorganisation efter Kommissionens opfattelse i givet fald placeres? Anser den det for hensigtsmæssigt at gøre en FN-organisation som f.eks. Unctad ansvarlig for dette område?

Svar afgivet på Kommissionens vegne af Pascal Lamy

(25. maj 2000)

I drøftelser med ministre fra såvel industrilande som udviklingslande efter Seattle-konferencen er behovet for at indlede forhandlinger i Verdenshandelsorganisationen (WTO) om en grundlæggende ramme for

multilaterale konkurrenceregler systematisk blevet taget op. I den forbindelse er der blevet påpeget to centrale aspekter. For det første er det nødvendigt at styrke det internationale samarbejde som følge af den globaliserede økonomi for at kunne imødegå konkurrencebegrænsende forretningspraksis af international dimension. For det andet er det nødvendigt at skabe et solidt grundlag for dette udbyggede samarbejde og indføre grundlæggende regler, som kan supplere WTO's system for handelsliberalisering.

Der er mange lande både industrilande og udviklingslande som støtter WTO-forhandlinger om en multilateral rammeaftale om konkurrence. Det gælder alle europæiske lande, herunder også de lande, der søger om optagelse i EU, Canada, Japan, Korea, Sydafrika samt adskillige lande i Latinamerika, som f.eks. Chile og Brasilien. For at tilnærme de forskellige synspunkter fører de kommissærer, der er ansvarlige for handel og konkurrence, intensive drøftelser med andre handelspartnere, især med USA, som hidtil har været skeptiske med hensyn til en multilateral tilnærmelse i konkurrencespørgsmål. Emnet drøftes også med Indien, Egypten og andre udviklingslande for at finde ud af, hvordan en konkurrenceaftale vil kunne afhjælpe en del af udviklingslandenes problemer.

Fællesskabet foretrækker at være realistisk hvad angår opstilling af multilaterale konkurrenceregler. En aftale inden for WTO bør primært fokusere på en række hovedprincipper for nationale konkurrenceregler, som bør omfatte principper som gennemskuelighed og forbud mod forskelsbehandling og i særlig grad prioritere bekæmpelse af hard core-karteller, internationalt samarbejde i forhold til konkurrencebegrænsende praksis af international dimension og støtte til en gradvis styrkelse af konkurrencestrukturer i udviklingslandene. På den måde vil der også kunne sikres et mere effektivt internationalt samarbejde omkring bekæmpelse af konkurrencebegrænsende praksis fra multinationale virksomheders side. Det skal dog understreges, at konkurrencelovgivningen bør være neutral i forhold til alle firmaer eller aftaler mellem firmaer med en bestemt markedsstyrke, uanset hvilken nationalitet firmaet har.

Det er vigtigt at understrege, hvad vi ikke går ind for: en global konkurrencemyndighed og/eller indførelse af regler for bilæggelse af tvister i forbindelse med behandling af individuelle sager.

I 1980 blev der på De Forenede Nationers Konference om Handel og Udvikling (Unctad) fastlagt et sæt af multilateralt aftalte retfærdige principper og regler for kontrol af restriktive erhvervsmæssige fremgangsmåder. Dette er et værdifuldt udgangspunkt for udvikling af konkurrencelovgivningen i mange udviklingslande. Unctad har spillet en vigtig rolle både ved at yde faglig bistand og ved sit arbejde i en mellemstatslig gruppe af eksperter omkring restriktive erhvervsmæssige fremgangsmåder. Disse principper er imidlertid ikke bindende. Kommissionen er af den opfattelse, at WTO er det rette forum til at udvikle bindende konkurrenceregler. Dette bør dog ske i et nært samarbejde mellem WTO og andre internationale organisationer med ekspertise på konkurrenceområdet, som f.eks. Unctad, Verdensbanken og OECD. Det vil især få betydning for udvikling af en effektiv og bedre koordineret indsats hvad angår faglig bistand.